Aftalen mellem Den Europæiske Union og Amerikas Forenede Stater om behandling og overførsel af finansielle betalingsdata fra Den Europæiske Union til USA til brug for programmet til sporing af finansiering af terrorisme ("TFTP") trådte i kraft den 1. august 2010.

Proceduremæssige aspekter

I henhold til aftalens artikel 13 skal bestemmelserne om sikkerhedsforanstaltninger, kontrol og gensidighed evalueres regelmæssigt i fællesskab af evalueringshold fra Den Europæiske Union og USA, herunder Europa-Kommissionen, det amerikanske finansministerium og repræsentanter fra to databeskyttelsesmyndigheder fra EU-medlemsstaterne, samt eventuelt eksperter inden for sikkerhed og databeskyttelse og en person med erfaring i retspleje.

Denne rapport omhandler den sjette fælles evaluering af aftalen, siden den trådte i kraft, og dækker periode mellem den 1. december 2018 og den 30. november 2021. De tidligere fælles evalueringer af aftalen blev gennemført i februar 2011, i oktober 2012, i april 2014, i marts 2016 og i januar 2019. Den 27. november 2013 vedtog Kommissionen meddelelsen om den fælles rapport fra Kommissionen og det amerikanske finansministerium om værdien af de udleverede TFTP-data i medfør af aftalens artikel 6, stk. 6.

I overensstemmelse med aftalens artikel 13, stk. 3, repræsenterede Europa-Kommissionen med henblik på evalueringen Den Europæiske Union, og det amerikanske finansministerium repræsenterede USA. EU's evalueringshold blev ledet af en højtstående tjenestemand i Kommissionen og bestod af to medarbejdere fra Kommissionen samt repræsentanter for to nationale databeskyttelsesmyndigheder i EU.

Den sjette fælles evaluering blev gennemført i to hovedfaser: den 8. marts 2022 i Europols lokaler i Haag og den 29. og 30. marts 2022 i det amerikanske finansministerium i Washington DC.

Denne rapport er baseret på oplysningerne i det amerikanske finansministeriums skriftlige svar på det EU-spørgeskema, der blev sendt forud for evalueringen, oplysninger indhentet under drøftelserne med medarbejdere i ministeriet og medlemmer af det amerikanske evalueringshold samt øvrige oplysninger, der er offentligt tilgængelige i dokumenter fra ministeriet. Rapporten bygger desuden på oplysninger indhentet fra Europols personale under evalueringen, herunder indlæg fra Europols databeskyttelsesrådgiver. For at supplere de foreliggende oplysninger mødtes Kommissionen også med den udpegede udbyder og holdt et møde den 24. januar 2022 for at få feedback fra medlemsstaterne om aftalens bestemmelser om gensidighed.

Anbefalinger og konklusioner

På basis af oplysninger og redegørelser fra det amerikanske finansministerium, Europol, den udpegede udbyder og de uafhængige overvågere, kontrol af relevante dokumenter og tilfældigt udvalgte udsnit af anmodninger om editionskendelser og søgninger i de udleverede TFTP-data finder Kommissionen generelt, at aftalen og de deraf følgende sikkerheds- og kontrolforanstaltninger gennemføres korrekt.

Europol udfører sine kontrolopgaver i fuld overensstemmelse med artikel 4 med udgangspunkt i detaljeret og regelmæssigt opdateret supplerende dokumentation, som tjenesten modtager fra det amerikanske finansministerium. Overvågningen fungerer problemfrit og sikrer effektivt, at databehandlingen opfylder betingelserne i artikel 5, herunder at der kun søges efter data, hvis der foreligger oplysninger eller beviser, der godtgør, at der er grund til at formode, at emnet for søgningen har en forbindelse til terrorisme eller finansiering heraf. Alle ikke-udtrukne data slettes senest fem år efter modtagelsen i overensstemmelse med aftalens artikel 6, stk. 4.

TFTP forbliver et centralt instrument til at tilvejebringe rettidige, nøjagtige og pålidelige informationer om aktiviteter, der er relateret til formodet planlægning og finansiering af terrorisme. Det hjælper med at identificere og spore terrorister og deres støttenetværk i hele verden. I den periode, som den aktuelle evaluering dækker, har EU fortsat draget væsentlig nytte af programmet, og næsten 50 % af de spor, de var resultatet af alle søgningerne, kom Europol og EU's medlemsstater til gode. I nogle tilfælde har de oplysninger, der er givet i henhold til aftalen, ført til specifikke efterforskninger vedrørende terrorangreb på EU's område.

Selv om det gennemsnitlige antal spor pr. måned faldt fra 2 232 til 1 631 i løbet af evalueringsperioden, hovedsagelig på grund af covid-19-pandemien, forblev det højt og viste fortsat aftalens værdi. Antallet af søgninger pr. måned faldt fra 1 115 søgninger til 828 eller med 26 % i forhold til den foregående evalueringsperiode.

Det obligatoriske telearbejde i USA fra marts til maj 2020 påvirkede ikke i væsentlig grad de bestemmelserne om sikkerhedsforanstaltninger, kontrol og gensidighed, der er fastsat i aftalen. De tilsynsførendes og revisorernes rolle og tilsynet med sikkerhedsforanstaltninger til beskyttelse af klassificerede informationer blev ikke berørt, bortset fra at antallet af medarbejdere blev justeret. Selv om det amerikanske finansministerium ikke sendte nye begæringer om udlevering af data i henhold til aftalens artikel 4 i denne begrænsede periode, er Kommissionen forvisset om, at ministeriet var i stand til at reagere på hastende og prioriterede anmodninger om at foretage søgninger via TFTP i denne periode i overensstemmelse med betingelserne i aftalens artikel 5.

Hvad angår mulighederne for yderligere forbedringer anerkender Kommissionen, at det amerikanske finansministerium i den årlige evaluering af sine begæringer i henhold til artikel 4 vurderer, hvilke meddelelsestyper og geografiske regioner der giver flest og færrest resultater i forbindelse med TFTP-søgninger, men den foreslår ministeriet at redegøre nærmere for resultatet af denne vurdering i forbindelse med kommende begæringer i henhold til artikel 4. Med en sådan nærmere redegørelse kan det bedre påvises, at ministeriet har udformet sin begæring så målrettet og snævert som muligt for at minimere mængden af data, der anmodes om fra den udpegede udbyder, i overensstemmelse med artikel 4, stk. 2.

Kommissionen foreslår endvidere det amerikanske finansministerium at forbedre sine foranstaltninger til evaluering af, om det er nødvendigt at bevare "udtrukne data", for at sikre, at disse data kun lagres, så længe det er nødvendigt for den særlige efterforskning eller retsforfølgning, som de anvendes til (artikel 6, stk. 7). Kommissionen foreslår, at ministeriet indfører skriftlige procedurer for evaluering af en sådan lagring af data.

I denne forbindelse beder Kommissionen medlemsstaterne øge deres bestræbelser på at informere Europol, når en sag er endeligt afsluttet, så Europol som det centrale kontaktpunkt kan underrette det amerikanske finansministerium herom. Dette bør i princippet medføre, at de udtrukne data vedrørende denne sag slettes, medmindre der er andre igangværende efterforskninger baseret på de udtrukne oplysninger. Europol og medlemsstaterne bør fastlægge og gennemføre procedurer for sådanne tilbagemeldinger. Der bør også udvises opmærksomhed over for udtrukne data, som ministeriets analytikere vurderer, men ikke finder relevante i forbindelse med en bestemt undersøgelse, og som derfor ikke videreformidles. I det omfang sådanne data udtrækkes og udskrives, anbefaler Kommissionen, at ministeriet udarbejder skriftlige retningslinjer for dokumentforvaltning for TFTP-brugere/analytikere for at sikre, at sådanne udtrukne data lagres i overensstemmelse med artikel 6, stk. 7.

For yderligere at forbedre kvaliteten og kvantiteten af de oplysninger, der udveksles i henhold til artikel 9 og 10, bør medlemsstaterne desuden jævnligt give Europol feedback om merværdien af de TSTP-spor, de har modtaget fra det amerikanske finansministerium, med henblik på videreformidling til ministeriet, hvor det er hensigtsmæssigt. Kommissionen opfordrer Europol til at fortsætte indsatsen med aktivt at fremme kendskabet til programmet til sporing af finansiering af terrorisme og bistå de medlemsstater, der har brug for tjenestens erfaringer og rådgivning til at begære målrettede søgninger efter artikel 10. Kommissionen opfordrer også medlemsstaterne til fuldt ud at udnytte de muligheder, der er til rådighed under TFTP.

Kommissionen bemærker, at procedurerne for behandling af anmodninger fra personer om at sikre, at deres databeskyttelsesrettigheder er blevet overholdt i overensstemmelse med aftalen, synes at fungere effektivt. Kommissionen bemærker også, at det amerikanske råd for tilsyn med privatlivets fred og borgerlige rettigheder (Privacy and Civil Liberties Oversight Board) i november 2020 på baggrund af en tilsynsundersøgelse af TFTP erklærede, at programmet er velgennemtænkt og af betydelig værdi for bekæmpelsen af terrorisme, og at det på passende vis beskytter privatlivets fred. Kommissionen understreger, at det er vigtigt, at det amerikanske finansministeriums ansvarlige for beskyttelse af privatlivets fred, der har til opgave at gennemføre aftalens artikel 15 og 16, fortsætter sine bestræbelser på at lette adgangen til aktindsigt og retsmidler for enkeltpersoner og også overvejer, hvordan procedurerne kan afprøves, hvis der ikke foreligger specifikke anmodninger.

Kommissionen bifalder de amerikanske myndigheders fortsatte åbenhed i udvekslingen af oplysninger, der illustrerer værdien af TFTP i den internationale indsats for bekæmpelse af terrorisme. De detaljerede oplysninger om, hvordan de udleverede TFTP-data kan anvendes og bliver anvendt, og de konkrete eksempler herpå i den fælles rapport om værdien af de udleverede data og i forbindelse med den aktuelle evaluering viser tydeligt, hvordan TFTP fungerer, og hvilken merværdi programmet bibringer for sikkerheden på begge sider af Atlanten. Det er fortsat et vigtigt redskab for terrorbekæmpelsesanalytikere og til terrorefterforskning, f.eks. til at identificere hidtil ukendte terroristorganisationer og deres finansieringskilder.